ระเบียบสำนักงานนโยบายและแผนทรัพยากรธรรมชาติและสิ่งแวดล้อม ว่าด้วยการจัดให้มีข้อมูลข่าวสารของราชการไว้ให้ประชาชนเข้าตรวจดู พ.ศ. 2560

ระเบียบสำนักงานนโยบายและแผนทรัพยากรธรรมชาติและสิ่งแวดล้อม

ระเบียบสำนักงานนโยบายและแผนทรัพยากรธรรมชาติและสิ่งแวดล้อม
ว่าด้วยการจัดให้มีข้อมูลข่าวสารของราชการไว้ให้ประชาชนเข้าตรวจดู
พ.ศ. ๒๕๖๐

โดยที่เป็นการสมควรปรับปรุงระเบียบสำนักงานนโยบายและแผนทรัพยากรธรรมชาติและสิ่งแวดล้อม
ว่าด้วยข้อมูลข่าวสารของราชการ พ.ศ. ๒๕๔๘ ให้เหมาะสมยิ่งขึ้นและสอดคล้องกับเจตนารมณ์ของพระราชบัญญัติข้อมูลข่าวสารของราชการ
พ.ศ. ๒๕๔๐ ที่กำหนดให้หน่วยงานของรัฐต้องจัดให้มีข้อมูลข่าวสารของราชการไว้ให้ประชาชนเข้าตรวจดู
ซึ่งตามข้อ ๔ ของประกาศคณะกรรมการข้อมูลข่าวสารของราชการ ลงวันที่ ๒๔
กุมภาพันธ์ พ.ศ. ๒๕๔๑ เรื่อง
หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดู
กำหนดให้หน่วยงานของรัฐจะกำหนดระเบียบปฏิบัติเพื่อรักษาความเป็นระเบียบเรียบร้อยหรือความปลอดภัยไว้ด้วยก็ได้
สำนักงานนโยบายและแผนทรัพยากรธรรมชาติและสิ่งแวดล้อม
จึงออกระเบียบสำนักงานนโยบายและแผนทรัพยากรธรรมชาติและสิ่งแวดล้อม
ว่าด้วยการจัดให้มีข้อมูลข่าวสารของราชการไว้ให้ประชาชนเข้าตรวจดู พ.ศ. ๒๕๖๐
ดังต่อไปนี้

ข้อ
๑  ระเบียบนี้เรียกว่า ระเบียบสำนักงานนโยบายและแผนทรัพยากรธรรมชาติและสิ่งแวดล้อม
ว่าด้วยการจัดให้มีข้อมูลข่าวสารของราชการไว้ให้ประชาชนเข้าตรวจดู พ.ศ. ๒๕๖๐

ข้อ
๒  ให้ยกเลิกระเบียบสำนักงานนโยบายและแผนทรัพยากรธรรมชาติและสิ่งแวดล้อมว่าด้วยข้อมูลข่าวสารของราชการ
พ.ศ. ๒๕๔๘

ข้อ ๓[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๔  บรรดาระเบียบ ข้อบังคับ มติ
หรือคำสั่งอื่นใดของสำนักงานนโยบายและแผนทรัพยากรธรรมชาติและสิ่งแวดล้อมที่ขัดหรือแย้งกับระเบียบนี้
ให้ใช้ระเบียบนี้แทน

ข้อ
๕  ระเบียบนี้ให้ใช้บังคับแก่ข้าราชการ
ลูกจ้างประจำ พนักงานราชการ พนักงานกองทุนสิ่งแวดล้อม และผู้สนับสนุนงานราชการซึ่งปฏิบัติงานให้กับสำนักงานนโยบายและแผนทรัพยากรธรรมชาติและสิ่งแวดล้อม

ข้อ
๖  ในระเบียบนี้
สำนักงานนโยบายและแผน หมายความว่า
สำนักงานนโยบายและแผนทรัพยากรธรรมชาติและสิ่งแวดล้อม
ข้อมูลข่าวสารของราชการ หมายความว่า
สิ่งที่สื่อความหมายให้รู้เรื่องราวข้อเท็จจริง ข้อมูลหรือสิ่งใด ๆ
ไม่ว่าการสื่อความหมายนั้นจะทำได้โดยสภาพของสิ่งนั้นเอง หรือผ่านวิธีการใด ๆ
และไม่ว่าจะได้จัดทำไว้ในรูปของเอกสาร แฟ้ม รายงาน หนังสือ แผนผัง แผนที่ ภาพวาด
ภาพถ่าย ฟิล์มการบันทึกภาพ หรือเสียงการบันทึกโดยเครื่องคอมพิวเตอร์ หรือวิธีอื่นใดที่ทำให้สิ่งที่บันทึกไว้ให้ปรากฏได้อันเนื่องมาจากการปฏิบัติราชการตามอำนาจหน้าที่
หรือที่อยู่ในความครอบครองของสำนักงานนโยบายและแผน แล้วแต่กรณี
หน่วยงานในสังกัด หมายความว่า
สำนัก กอง กลุ่มที่เทียบเท่ากับกอง หรือกลุ่มอิสระที่ขึ้นตรงกับผู้บริหาร
ในสังกัดสำนักงานนโยบายและแผน
ผู้สนับสนุนงานราชการ หมายความว่า
ผู้ที่ปฏิบัติงานเพื่อประโยชน์ในราชการของสำนักงานนโยบายและแผน
ไม่ว่าการปฏิบัติงานดังกล่าวจะเกิดจากสัญญาจ้างเหมาบริการ สัญญาจ้างผู้ช่วยนักวิจัย
หรือสัญญาจ้างประสานโครงการที่ผู้นั้นทำสัญญาโดยตรงกับสำนักงานนโยบายและแผน
หรือทำสัญญากับบุคคลภายนอกแต่เพื่อประโยชน์ในราชการของสำนักงานนโยบายและแผน

ข้อ
๗  ให้เลขาธิการสำนักงานนโยบายและแผน
รักษาการตามระเบียบนี้
และให้มีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้
ในกรณีที่ไม่สามารถปฏิบัติตามระเบียบนี้ได้ให้เลขาธิการสำนักงานนโยบายและแผน
มีอำนาจวินิจฉัยสั่งการตามที่เห็นสมควร

หมวด ๑
คณะกรรมการบริหารข้อมูลข่าวสารของราชการ

ข้อ
๘  ให้มี คณะกรรมการบริหารข้อมูลข่าวสารของราชการ
ในสำนักงานนโยบายและแผนทรัพยากรธรรมชาติและสิ่งแวดล้อม เรียกโดยย่อว่า
กข.สผ. ประกอบด้วย
เลขาธิการสำนักงานนโยบายและแผน เป็นประธานกรรมการ
รองเลขาธิการสำนักงานนโยบายและแผน ทุกคน ผู้อำนวยการ สำนัก กอง
กลุ่มงานที่เทียบเท่ากับกอง และกลุ่มอิสระที่ขึ้นตรงกับผู้บริหาร เป็นกรรมการ
และให้เลขานุการกรม เป็นกรรมการและเลขานุการ โดยมีผู้อำนวยการกลุ่มงานอำนวยการและประชาสัมพันธ์เป็นกรรมการและผู้ช่วยเลขานุการ

ข้อ
๙  ให้ กข.สผ. มีอำนาจและหน้าที่
ดังต่อไปนี้
(๑)
ศึกษา วิเคราะห์ และให้ข้อเสนอแนะเกี่ยวกับการกำหนดหลักเกณฑ์
หรือแนวทางการบริหารการจัดระบบ การขอ การอนุญาตและการบริหารข้อมูลข่าวสารของราชการ
(๒)
พิจารณาวินิจฉัยประเภทข้อมูลข่าวสารของราชการที่ไม่ต้องเปิดเผย
หรือข้อมูลข่าวสารของราชการที่เป็นความลับของราชการ
(๓)
พิจารณาวินิจฉัยประเภทข้อมูลข่าวสารของราชการที่ควรจัดเก็บไว้ที่สำนักงานนโยบายและแผน
หรือที่จะจัดส่งไปยังหอจดหมายเหตุแห่งชาติ กรมศิลปากร
หรือหน่วยงานอื่นของรัฐที่กำหนดไว้ในพระราชกฤษฎีกาตามกฎหมายว่าด้วยข้อมูลข่าวสารของราชการ
(๔)
พิจารณาคำร้องขอของบุคคลที่ขอทราบข้อมูลข่าวสารของราชการ
(๕)
ให้คำแนะนำหรือเสนอความเห็นเกี่ยวกับการเชื่อมโยงข้อมูลข่าวสารของราชการกับหน่วยงานของรัฐและเอกชน
(๖)
ให้คำแนะนำหรือเสนอความเห็นกรณีที่มีปัญหาและอุปสรรคเกี่ยวกับการดำเนินการตามระเบียบนี้
(๗)
แต่งตั้งคณะอนุกรรมการหรือคณะทำงานเพื่อปฏิบัติการในเรื่องใด ๆ
(๘)
ดำเนินงานอื่นใดตามที่เลขาธิการสำนักงานนโยบายและแผน มอบหมาย

ข้อ
๑๐  การประชุม กข.สผ.
ต้องมีกรรมการมาประชุมไม่น้อยกว่ากึ่งหนึ่งของกรรมการทั้งหมด จึงเป็นองค์ประชุม
ถ้าประธานกรรมการไม่มาประชุมหรือไม่อยู่ในที่ประชุม
ให้รองเลขาธิการสำนักงานนโยบายและแผนที่ได้รับมอบหมายทำหน้าที่ประธานในที่ประชุม
หรือถ้าไม่มีรองเลขาธิการสำนักงานนโยบายและแผนเข้าร่วมประชุม ให้กรรมการที่มาประชุมเลือกกรรมการคนหนึ่งทำหน้าที่ประธานในที่ประชุม
การวินิจฉัยชี้ขาดของที่ประชุมให้ถือเสียงข้างมาก
กรรมการคนหนึ่งให้มีเสียงหนึ่งในการลงคะแนนถ้ามีคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด

ข้อ
๑๑  ให้นำความในข้อ ๑๐
มาใช้บังคับกับการประชุมของคณะอนุกรรมการหรือคณะทำงานที่ กข.สผ. แต่งตั้งโดยอนุโลม

ข้อ
๑๒  มติของ กข.สผ. ทุกเรื่อง
ต้องได้รับความเห็นชอบจากเลขาธิการสำนักงานนโยบายและแผนก่อนจึงจะดำเนินการตามมตินั้นได้

หมวด ๒
การจัดระบบข้อมูลข่าวสารของราชการ

ข้อ
๑๓  ให้หน่วยงานในสังกัด
จัดประเภทข้อมูลข่าวสารของราชการที่อยู่ในความรับผิดชอบส่งให้สำนักงานเลขานุการกรม
เพื่อรวบรวม จัดระบบข้อมูลข่าวสารของราชการ สำหรับให้ประชาชนเข้าตรวจดู
โดยให้สำนักติดตามประเมินผลสิ่งแวดล้อมนำข้อมูลข่าวสารของราชการเผยแพร่ในระบบสารสนเทศของสำนักงานนโยบายและแผน
เพื่อให้บริการกับประชาชน
ในกรณีมีเหตุอันสมควรสงสัยว่า
ข้อมูลข่าวสารของราชการใดจะเปิดเผยได้หรือไม่ ให้นำเสนอ กข.สผ.
วินิจฉัยตามอำนาจหน้าที่ต่อไป

ข้อ
๑๔  ในการดำเนินการตามข้อ ๑๓
ให้หน่วยงานในสังกัด จัดให้มีเจ้าหน้าที่เพื่อควบคุมดูแล ตรวจสอบ ติดตาม
และประสานงานในการดำเนินการดังกล่าวให้เป็นไปด้วยความเรียบร้อย

หมวด ๓
การขอข้อมูลข่าวสารของราชการและการอนุญาต

ข้อ
๑๕  การเข้าตรวจดู ศึกษา ค้นคว้า
หรือขอสำเนาข้อมูลข่าวสารของราชการและการอนุญาตในกรณีที่ระเบียบนี้มิได้กำหนดไว้ให้เป็นไปตามหลักเกณฑ์ที่
กข.สผ. กำหนด

ข้อ ๑๖  ในกรณีข้อมูลข่าวสารของราชการมีกฎหมาย
ระเบียบ หรือมติคณะรัฐมนตรีกำหนดวิธีปฏิบัติเกี่ยวกับข้อมูลข่าวสารของราชการดังกล่าวไว้เป็นพิเศษ
การขอข้อมูลข่าวสารของราชการและการอนุญาตให้ปฏิบัติตามกฎหมาย
ระเบียบ หรือมติคณะรัฐมนตรีดังกล่าวด้วย
การพิจารณาอนุญาตให้บริการข้อมูลข่าวสารของราชการกรณีที่ระเบียบนี้มิได้กำหนดไว้เป็นอย่างอื่นให้เป็นไปตามท้ายระเบียบนี้

ข้อ ๑๗  การขอข้อมูลข่าวสารของราชการตามหมายเรียกพยานเอกสารของศาล
ให้นำเสนอเลขาธิการสำนักงานนโยบายและแผน
เป็นผู้พิจารณาอนุญาต และให้ข้าราชการในสังกัดสำนัก กอง กลุ่มที่เทียบเท่ากอง
หรือกลุ่มอิสระที่ขึ้นตรงกับผู้บริหารที่เป็นเจ้าของข้อมูลข่าวสารของราชการและดำรงตำแหน่งไม่ต่ำกว่าชำนาญการ
เป็นผู้รับรองสำเนาข้อมูลข่าวสารของราชการนั้น

หมวด ๔
การบริการข้อมูลข่าวสารของราชการ

ข้อ
๑๘  ให้สำนักงานเลขานุการกรม
จัดให้มีศูนย์บริการข้อมูลข่าวสารของราชการกับประชาชนที่จะเข้าตรวจดู ศึกษา
ค้นคว้า ขาย จำหน่าย จ่ายแจก รวมทั้งจัดทำสำเนาข้อมูลข่าวสารของราชการ
การบริการข้อมูลข่าวสารของราชการนอกจากที่กล่าวในวรรคหนึ่ง
ให้คิดค่าธรรมเนียมหรือค่าใช้จ่ายต่าง ๆ ตามหลักเกณฑ์ที่ กข.สผ. กำหนด

ข้อ
๑๙  ข้อมูลข่าวสารของราชการที่มีไว้เผยแพร่โดยการขายหรือจำหน่าย
ให้คิดค่าธรรมเนียมหรือค่าใช้จ่ายต่าง ๆ ตามหลักเกณฑ์ที่ กข.สผ. กำหนด

ข้อ ๒๐  การเรียกค่าธรรมเนียมหรือค่าใช้จ่ายในการขอสำเนา
หรือขอสำเนาที่มีคำรับรองถูกต้อง ของข้อมูลข่าวสารของราชการให้เป็นไปตามหลักเกณฑ์ที่
กข.สผ. กำหนด
กรณีที่ยังไม่มีการกำหนดค่าธรรมเนียมหรือค่าใช้จ่ายต่าง
ๆ เพื่อเรียกเก็บเป็นการทั่วไปการเรียกค่าธรรมเนียมหรือค่าใช้จ่ายในการขอสำเนา
หรือขอสำเนาที่มีคำรับรองถูกต้องของข้อมูลข่าวสารของราชการให้เป็นไปตามหลักเกณฑ์ที่
กข.สผ. กำหนด โดยความเห็นชอบของคณะกรรมการข้อมูลข่าวสารของราชการ
กรณีผู้ขอประสงค์จะให้มีคำรับรองถูกต้องของข้อมูลข่าวสารของราชการตามวรรคหนึ่งให้ข้าราชการที่รับผิดชอบข้อมูลข่าวสารนั้น
เป็นผู้รับรอง โดยให้ลงลายมือชื่อ พร้อมทั้งชื่อตัว ชื่อสกุล ตำแหน่ง ตลอดจน วัน
เดือน ปี ให้ชัดเจน
ในกรณีที่คณะกรรมการข้อมูลข่าวสารของราชการได้มีการกำหนดค่าธรรมเนียมหรือค่าใช้จ่ายในการขอสำเนา
หรือขอสำเนาที่มีคำรับรองถูกต้องของข้อมูลข่าวสารไว้เป็นการทั่วไปแล้ว
และเป็นกรณีที่สำนักงานนโยบายและแผน จะเรียกเก็บตามอัตราตามที่กำหนดไว้นั้นก็ให้ดำเนินการได้ทันทีโดยไม่ต้องเสนอให้
กข.สผ. พิจารณาให้ข้อเสนอแนะอีกแต่อย่างใด

ข้อ
๒๑  เมื่อสำนักงานนโยบายและแผน
ได้รับคำร้องขอรับบริการข้อมูลข่าวสารของราชการตามแบบที่กำหนดไว้เป็นที่เรียบร้อยแล้ว
ในกรณีที่มีค่าธรรมเนียมหรือค่าใช้จ่ายต่าง ๆ ในการให้บริการเท่าใดให้แจ้งไปยังผู้ขอรับบริการข้อมูลข่าวสารของราชการทราบด้วย
และเมื่อได้รับชำระค่าธรรมเนียมหรือค่าใช้จ่ายต่าง ๆ แล้ว
จึงให้ส่งมอบข้อมูลข่าวสารตามที่มีคำร้องขอให้ต่อไป
โดยผู้ร้องขอรับบริการข้อมูลข่าวสารของราชการจะต้องมาติดต่อและขอรับข้อมูลข่าวสารของราชการด้วยตนเอง
หรือตามหลักเกณฑ์ที่ กข.สผ. กำหนด

ข้อ ๒๒  การบริการส่งข้อมูลข่าวสารของราชการที่เปิดเผยทางโทรสาร
ให้ดำเนินการได้เฉพาะกรณีจำเป็นเร่งด่วน
โดยให้คำนึงถึงความสิ้นเปลือง เช่น
จำนวนข้อมูลข่าวสารของราชการระยะเวลาและค่าใช้จ่ายในการส่ง  ทั้งนี้ ให้เลขานุการกรม ผู้อำนวยการสำนัก
กอง กลุ่มที่เทียบเท่ากองหรือกลุ่มอิสระที่ขึ้นตรงกับผู้บริหาร เจ้าของเรื่อง
เป็นผู้พิจารณาอนุญาต

ข้อ
๒๓  รายได้จากการขายหรือจำหน่ายข้อมูลข่าวสารของราชการตามข้อ
๑๙ และค่าธรรมเนียมหรือค่าใช้จ่ายต่าง ๆ ตามข้อ ๒๐ ให้ปฏิบัติตามข้อบังคับกระทรวงการคลัง
ว่าด้วยเงินค่าธรรมเนียมข้อมูลข่าวสารของราชการ พ.ศ. ๒๕๔๘
หรือระเบียบของราชการอื่นที่เกี่ยวข้อง
และให้มีการแจ้งอัตราการขายหรือจำหน่ายและค่าธรรมเนียมหรือค่าใช้จ่ายต่าง ๆ
ดังกล่าวไว้ให้ชัดเจนด้วย

ข้อ ๒๔  การบริการข้อมูลข่าวสารของราชการให้ดำเนินการให้แล้วเสร็จโดยเร็ว
แต่หากเกิดปัญหาใด
ๆ ต้องแจ้งให้เลขาธิการสำนักงานนโยบายและแผน
หรือรองเลขาธิการสำนักงานนโยบายและแผนที่รับผิดชอบสำนัก กอง กลุ่มที่เทียบเท่ากอง
หรือกลุ่มอิสระที่ขึ้นตรงกับผู้บริหารทราบทันที

ข้อ
๒๕  ในกรณีผู้ขอรับบริการข้อมูลข่าวสารของราชการเป็นผู้ที่มีรายได้น้อยและไม่สามารถชำระค่าธรรมเนียม
หรือค่าใช้จ่ายในการให้บริการข้อมูลข่าวสารของราชการได้
และการขอข้อมูลนั้นมีความจำเป็นต่อการปกป้องสิทธิเสรีภาพของผู้ขอรับบริการข้อมูลข่าวสารนั้น
หรือเป็นเรื่องที่จะเป็นไปเพื่อประโยชน์สาธารณะ ให้สำนักงานเลขานุการกรม
เรียกให้ผู้ขอรับบริการข้อมูลข่าวสารนั้นแสดงพยานหลักฐาน
เพื่อสนับสนุนว่าผู้นั้นเป็นผู้มีรายได้น้อย และมีความจำเป็นดังกล่าวจริงหรือไม่
พร้อมกับให้ทำความเห็นเสนอต่อเลขาธิการสำนักงานนโยบายและแผน
หรือรองเลขาธิการสำนักงานนโยบายและแผนผู้ที่ได้รับมอบหมาย
เพื่อพิจารณายกเว้นหรือลดอัตราค่าธรรมเนียมหรือค่าใช้จ่ายต่าง ๆ
ในการให้บริการข้อมูลข่าวสารของราชการให้ตามที่เห็นสมควร

หมวด ๕
การรักษาความเป็นระเบียบเรียบร้อยและความปลอดภัย

ข้อ
๒๖  ในการขอเข้าตรวจดู ศึกษา ค้นคว้า
หรือขอสำเนาข้อมูลข่าวสารของราชการต้องปฏิบัติตามกฎ
ระเบียบของสำนักงานนโยบายและแผน อย่างเคร่งครัด ดังต่อไปนี้
(๑)
ต้องแต่งกายสุภาพหรือตามประเพณีนิยม
(๒)
ห้ามนำอาวุธ หรือวัตถุอื่นใดอันมีลักษณะใช้เป็นอาวุธได้เข้ามาภายในห้อง
หรือสถานที่ที่จัดให้ตรวจดู หรือศึกษา ค้นคว้าข้อมูลข่าวสารของราชการโดยเด็ดขาด
(๓)
ห้ามใช้กล้องถ่ายรูป
หรือโทรศัพท์เคลื่อนที่ที่สามารถถ่ายภาพได้บันทึกข้อมูลข่าวสารของราชการที่ให้ตรวจดู
เว้นแต่จะได้รับอนุญาตจากเจ้าหน้าที่
(๔)
ห้ามส่งเสียงดังจนเป็นการรบกวนผู้อื่นและต้องรักษาความเป็นระเบียบเรียบร้อยในการเก็บค้นข้อมูลข่าวสารของราชการ
(๕)
ห้ามนำข้อมูลข่าวสารของราชการออกไปจากห้อง หรือสถานที่ที่จัดให้ตรวจดู ศึกษา
ค้นคว้าเพื่อนำไปทำสำเนาเอง เว้นแต่จะได้รับอนุญาตจากเจ้าหน้าที่
(๖)
การกระทำใด ๆ อันเป็นเหตุให้ข้อมูลข่าวสารของราชการเกิดความชำรุด
เสียหายหรือสูญหาย ต้องรับผิดตามกฎหมายหรือชดใช้ค่าเสียหายตามสมควรแก่กรณี

ข้อ
๒๗  ผู้ใดไม่ปฏิบัติตามข้อ ๒๖
เจ้าหน้าที่ซึ่งอยู่ประจำห้อง หรือสถานที่ที่จัดให้เข้าตรวจดู ศึกษา
ค้นคว้าข้อมูลข่าวสารของราชการจะพิจารณาไม่อนุญาตให้ผู้นั้นเข้ารับบริการ
หรือแจ้งให้ผู้รับบริการออกจากห้อง หรือสถานที่ที่จัดให้เข้าตรวจดู ศึกษา
ค้นคว้าข้อมูลข่าวสารของราชการได้ทันที

หมวด ๖
สถานที่บริการข้อมูลข่าวสารของราชการ

ข้อ
๒๘  สำนักงานเลขานุการกรม
สำนักงานนโยบายและแผน ได้จัดสถานที่ให้บริการข้อมูลข่าวสารของราชการไว้ที่ศูนย์บริการข้อมูลข่าวสารของราชการ
เพื่อให้บริการรับคำร้องขอรับบริการหรือให้คำแนะนำในการติดต่อกับหน่วยงานในสังกัดในการให้บริการข้อมูลข่าวสารของราชการ

ประกาศ ณ วันที่ ๙
มีนาคม พ.ศ. ๒๕๖๐
รวีวรรณ  ภูริเดช
เลขาธิการสำนักงานนโยบายและแผนทรัพยากรธรรมชาติและสิ่งแวดล้อม

[เอกสารแนบท้าย]

๑. หลักเกณฑ์การขอข้อมูลข่าวสารของราชการและการอนุญาต
๒. คำร้องขอข้อมูลข่าวสารของราชการ (แบบ
สผ. กข)

(ดูข้อมูลจากภาพกฎหมาย)

พรวิภา/ภวรรณตรี/จัดทำ
๑๐ เมษายน ๒๕๖๐

นุสรา/ตรวจ
๒๒ พฤษภาคม
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๙๗ ง/หน้า ๑/๔ เมษายน ๒๕๖๐